Lars Christian Lilleholt (V), 2010-05-19:
Tak for det.
På vegne af Venstre, Dansk Folkeparti, Konservative og Liberal Alliance vil jeg gerne fremsætte følgende: Forslag til vedtagelse »Klimapolitisk redegørelse 2010 giver et samlet overblik over regeringens klimapolitik samt beskriver strategiske sigtelinjer for regeringens initiativer de kommende år med henblik på at opfylde reduktionsforpligtelsen for perioden 2013-2020 for de ikkekvoteomfattede sektorer. Folketinget konstaterer med tilfredshed, at der med de hidtidige initiativer er overopfyldelse af målsætningen frem til 2015, hvilket giver tid til at sikre målopfyldelse for den resterende del af perioden.
Energipolitisk redegørelse 2010 beskriver de aktuelle udfordringer på energiområdet og redegør for de vigtigste energipolitiske begivenheder det seneste år.
Redegørelsen fokuserer på udviklingen i forsyningssikkerheden og regeringens vision om, at Danmark på længere sigt skal være uafhængigt af fossile brændsler.
Med udgangspunkt heri påbegyndes drøftelser med Folketingets partier om en ny energiaftale.«
Tak til formanden.
De to redegørelser, både den energipolitiske og den klimapolitiske, viser ganske godt, hvad det er for udfordringer, vi står over for.
Det gælder i forhold til forsyningssikkerheden, og det gælder i forhold til at begrænse den globale opvarmning.
Begge udfordringer står rigtig højt på både regeringens og Venstres klima- og energipolitiske dagsorden, og begge udfordringer har samme svar: Vi skal øge andelen af vedvarende energi og gøre os mindre afhængige af fossile brændsler.
Det øger forsyningssikkerheden, og det reducerer CO2-udledningen.
Regeringen har nedsat en Klimakommission, der til efteråret kommer med et udspil til, hvornår Danmark kan være helt fri af de fossile brændsler.
Både den klimapolitiske redegørelse og den energipolitiske redegørelse viser, at vi er rigtig godt på vej, og vi har i 2009 haft et fald i CO2-udledningen på 10 pct. i forhold til basisåret 1990.
Danmarks klimapolitiske indsats har resulteret i lavere udledning af CO2 i en periode, hvor vi har haft en enorm økonomisk vækst, for i samme periode er BNP steget med mere end 40 pct.
Reduktionen i CO2-udledningen skyldes ikke mindst fokus på energieffektivitet, bl.a. gennem afgifter på energi, både i husholdninger og i erhverv.
Derudover skyldes reduktionen en samproduktion af el og varme, kraft-varme, udbygning af fjernvarme og en udbygning af den vedvarende energi.
Vores samlede klima- og energipolitik bidrager derfor til, at Danmark lever op til forpligtelserne, vi har påtaget os i Kyotoaftalen, i perioden 2008-2010.
Den linje ønsker Venstre at fortsætte, så vi også når de mål, vi har sat os, frem mod 2020.
Her skal vi reducere udledningerne med 20 pct. i den ikkekvoteomfattede sektor, dvs. inden for transport, boliger og landbrug.
Der er taget en række initiativer, og der vil fortsat blive taget initiativer, der sikrer, at vi når det mål.
Det samme gælder i forhold til den meget ambitiøse energiaftale, hvor der også blev taget en lang række nye initiativer, som sikrer, at vi når målene.
Det gælder i forhold til at sikre en udbygning af vedvarende energi, og energiaftalen sikrer, at vi kommer op på mindst 30 pct. vedvarende energi i 2020.
Det skal ske gennem en fortsat massiv udbygning af vindkraft, ikke mindst på havet, det skal ske ved en udbygning af biomasse, bioenergi, biogas, og vi skal i det hele taget bevidst satse på at udvikle mere og mere vedvarende energi.
Men lige så vigtigt det er at omstille til vedvarende energi, er det også vigtigt at spare på energien, og her har regeringen sammen med en række partier her i Folketinget også taget en række initiativer, heriblandt også i energiaftalen.
Af andre initiativer er forårspakken 2.0, hvor vi letter skatten på arbejde og øger skatten på energi.
Også den grønne transportpolitik, Grøn Vækst og bygningsstrategien vil bidrage til, at vi når målene.
Danmark og de øvrige EU-lande skal fremover hvert år indberette, hvor langt vi er nået, og her kan vi se, at vi allerede har nået målene frem til 2015, i forhold til hvad vi skal nå i 2020.
Men det må selvfølgelig ikke blive nogen sovepude, og derfor er det også Venstres opfattelse, at vi i den fremtidige energiaftale skal tage initiativer, som kan reducere CO2-udslippet yderligere, så vi sikrer, at vi når målet om at reducere udslippet med mindst 20 pct. i den ikkekvoteomfattede sektor i 2020, og at vi når målet om 30 pct. vedvarende energi i 2020.
Vi er foran med CO2-reduktioner, og vi er helt i front med vedvarende energi.
17-18 pct. af vores energiforbrug er i dag baseret på vedvarende energi, og det tal vokser år for år.
Vi er kommet rigtig langt med vindenergi, og i løbet af de kommende 2 år kan vi forhåbentlig indvi endnu en havvindmøllepark, som bliver Danmarks største.
Den kommer til at være på i alt 400 MW og vil kunne dække det årlige elforbrug for mere end 400.000 husstande.
Men der er også nye udfordringer, som vi står foran.
Det er vigtigt, at vi sikrer, at vores elnet bliver udstyret og sikret på en måde, så det kan håndtere store mængder af vedvarende energi, og det er også afgørende, at vi finder metoder til at anvende den store mængde af vedvarende energi, som kommer fra vores havvindmølleparker og andre former for vedvarende energi.
Derfor er det vigtigt, vi får kigget på de muligheder, der er for at anvende den strøm, og her er ikke mindst vores transportområde helt oplagt.
Derfor er det afgørende, at vi tager initiativer, som sikrer, at vi får elbilerne ud at rulle, og at vi i det hele taget satser på initiativer med hensyn til at lagre el.
Det kan også ske i forhold til vores varmesektor, hvor der også er gode muligheder for at udnytte den overskydende varme.
Der er også andre områder, hvor vi står foran udfordringer.
Det gælder i forhold til at konvertere naturgas til fjernvarme, som jo også vil have en række miljømæssige fordele med sig, og som vil bidrage til både at reducere udledningen af CO2 og til at sikre forsyningssikkerheden.
Der er rigtig mange udfordringer på den energi- og klimapolitiske dagsorden, og jeg synes helt klart, at de to redegørelser, vi i dag behandler, giver en række gode svar på de udfordringer, vi står foran.